สนับสนุนงานเชิงรุก ป้องกันอุบัติเหตุทางถนนคู่ป้องกันโควิด เน้นใช้มาตรการ 3 ด่าน 3 ม.
นายสาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวในการแถลงข่าวชีวิตวิถีใหม่ ขับขี่อย่างปลอดภัย ไร้อุบัติเหตุ "ขับไม่ดื่ม ดื่มไม่ขับ" ว่าจากการประชุมคณะกรรมการควบคุมเครื่องดื่มแอลกอฮอล์เห็นตรงกันว่าเทศกาลสงกรานต์นี้คนจะเดินทางกันมากขึ้น จึงต้องช่วยกันรณรงค์ลดอุบติเหตุทางถนน คู่กับการป้องกันโรควิด-19 ใช้ 3 ด่าน คือด่านตัวเอง ด่านครอบครัว ด่านชุมชน คัดกรองป้องกันความเสี่ยงไม่ให้คนเมาขับรถ และให้คนเคร่งครัดการสวมหมวกใส่แมส ด้าน นพ.ธงชัย เลิศวิไลรัตนพงศ์ รองปลัดกระทรวงสาธารณสุข กล่าวว่า ได้สั่งการไปยังหน่วยงานงานในสังกัด เจ้าหน้าที่สาธารณสุข รวมถึง อสม. ให้สนับสนุนการทำงานของทุกจังหวัด โดยให้เปิดศูนย์ปฏิบัติการแพทย์ ช่วยประสานงาน 24 ชม. พร้อมเตรียมศูนย์รับแจ้งเหตุ ทีมแพทย์ทุกระดับทั้ง รพ.รัฐและเอกชน รองรับอุบัติเหตุที่อาจเกิดขึ้นและจัดหน่วยเชิงรุกด้วยทีมกู้ชีพทั้งขั้นพื้นฐานและทีมฉุกเฉินระดับสูง ลงประจำตามจุดเสี่ยงถนนเส้นต่างๆ พร้อมย้ำผุ้ป่วยฉุกเฉินสามารถเข้า รพ.ใกล้สุดฟรี 72 ชม. ตามสิทธิ์ UCEP พร้อมให้ยกเว้นค่าตรวจเลือดทางห้องปฏิบัติการเมื่อส่งมาตรวจที่กรมวิทยาศาสตร์การแพทย์อธิบดีกรมควบคุมโรค กล่าวว่า 2 ปี ที่มีสถานการณ์โรคโควิด 19 จำนวนเสียชีวิตจากอุบัติเหตุทางถนนจะลดลง แต่การดื่มแล้วขับยังคงเพิ่มขึ้น เพราะยังมีการขายเครื่องดื่มแอลกอฮอล์โดยเฉพาะในสถานที่และเวลาห้ามขาย รวมถึงการขายให้เด็กอายุต่ำกว่า 20  ปี จึงย้ำให้สำนักงานสาธารณสุขจังหวัด สำนักงานป้องกันและควบคุมโรคทั้ง 12 เขตทั่วประเทศ ทำงานเชิงรุก บังคับใช้กฎหมาย พ.ร.บ.ควบคุมเครื่องดื่มแอลกอฮอล์ พ.ศ. 2551  ออกสุ่มตรวจการกระทำผิดกฎหมาย ในสถานที่ห้ามขาย ทั้งปั๊มน้ำมัน ร้านขายยา โดยเฉพาะสถานที่ราชการ สวนสาธารณะ ขอผู้ประกอบการไม่กระทำผิด เพราะกรณีเกิดอุบัติเหตุทางถนนกับเด็กอายุต่ำกว่า 20 ปี ต้องตรวจเลือดเพื่อวัดแอลกออฮอล์ทุกราย หากพบมีการดื่มสุรา จะส่งข้อมูลให้เจ้าหน้าที่ตำรวจสอบสวนและดำเนินคดีไปถึงผู้ขาย พร้อมขอประชาชนร่วมเป็นหูเป็นตา หากพบเห็นผู้กระทำผิดกฎหมาย แจ้งได้ที่ศูนย์ร้องเรียนบุหรี่และสุรา สำนักงานคณะกรรมการควบคุมเครื่องดื่มแอลกอฮอล์ 0-2590-3342 หรือสายด่วน 1422 ตลอด 24 ชั่วโมง